
BABESGABETASUN EGOERAN DAUDEN ADINGABEENTZAKO "IRISASI", "URALDE", "IGELDO", "ITURRIOTZ-AZPI", "AZPILIKUETA", "LEGORRETA", "AMARA" ETA "ZIKUÑAGA" EGOITZA HARRERAKO ZERBITZUA ARAUTZEN DUTEN PRESKRIPZIO TEKNIKOEN AGIRIA
I. Kontratazioaren objektua 
Kontratu honen objektua da babesgabetasun egoeran dauden adingabeentzako "Irisasi", "Uralde", "Igeldo", "Iturriotz-azpi", "Azpilikueta", "Legorreta", "Amara" eta "Zikuñaga" egoitza harrerako zerbitzua.
Gipuzkoako Foru Aldundiak erabaki du hiru sortatan kontratatzea zerbitzu hori:
1. Lotea: “Irisasi”, “Uralde” eta “Igeldo” egoitza baliabideak
2. Lotea: “Iturriotz-Azpi”, “Azpilikueta” eta “Legorreta” egoitza baliabideak
3. Lotea: “Amara” eta “Zikuñaga” egoitza baliabideak
II. Erabileraren lagapena
Zerbitzu hori garatzeko, kontratuak berekin dakar entitatea esleipendunari baliabideak erabiltzeko baimena ematea. Baliabideak Gipuzkoako Foru Aldundiarenak dira, eta honako udalerri hauetan daude kokatuta: Usurbil ("Irisasi"), Lezo ("Uralde"), Aia ("Iturriotz-Azpi"), Irun ("Azpilikueta"), Legorreta, Hernani ("zikuñaga") eta Donostia (“Igeldo” eta “Amara”). Orobat dira Aldundiarenak esleipendunarekin formalizatuko den kontratuaren eranskinean deskribatzen diren altzariak eta ekipamenduak.
III. Edukiera eta okupazio araubidea
1. Lotea:
· “Irisasi” egoitza baliabideak 10 plaza izango ditu gehienez.
· “Uralde” egoitza baliabideak 9 plaza izango ditu gehienez.
· “Igeldo” egoitza baliabideak 10 plaza izango ditu gehienez.
2. Lotea:
· “Iturriotz-Azpi” egoitza baliabideak 10 plaza izango ditu gehienez.
· “Azpilikueta” egoitza baliabideak 11 plaza izango ditu gehienez.
· «Legorreta» egoitza baliabideak 10 plaza izango ditu gehienez eta une jakin batzuetan kopuru hori handitu ahal izango da.
3. Lotea:
· “Amara” egoitza baliabideak 8 plaza izango ditu gehienez.
· “Zikuñaga” egoitza baliabideak 10 plaza izango ditu gehienez.
Gizarte Politiketako Departamentuak zehaztutako erabiltzaileei emango zaizkie plaza guztiak, eta azken horrek zehaztutako epean zehar beteko dituzte.
Egindako jarraipenaren ondorioz Gizarte Politiketako Departamentuak zerbitzuen funtzionamenduan aldaketak egitea proposatu ahal izango du, baita artatutako pertsonen premietara hobeto egokitzen diren beste zerbitzu batzuk eskaintzea ere.
Esleipendunak idatziz jakinarazi behar dizkio Gizarte Politiketako Departamentuari zerbitzuan gerta daitezkeen gorabehera guztiak, egoitza-baliabideetako erabiltzaileen altei, bajei edo absentziei dagokienez, gorabehera horiek gertatzen diren egun berean.
Behin betiko bajatzat joko dira Gizarte Politiketako Departamentuak unean-unean halakotzat jotzen dituenak.
IV. Jarduteko printzipioak
Hauek izango dira jarduteko printzipioak:
· Zaintzea aintzat hartzen dela une oro haurraren edo nerabearen interes gorena, haren eskubideak errespetatzen direla eta haren premia espezifikoak kontuan hartzen direla. 
· Bermatzea, gauzatzen dela adingabeak nahiz haren familiak entzuna izateko duen eskubidea.
· Koherentzia gordetzea Haurren eta Nerabeen Babeseko Zerbitzuaren jarduketa irizpide, printzipio eta jarraibideekin.  
· Taldean lan egitea, espazioak mantenduz, koordinatzeko, esperientziak partekatzeko, eta jarduketak berrikusteko.
· Lurraldearen errealitateari egokitzeko gaitasuna agertzea.
· Halaber, ezarritako jarraibideetatik abiatuta, autonomia maila altua erakutsi behar da, Haurren eta Nerabeen Babeseko Zerbitzuko teknikari taldeekin kontrastatzeko espazioak utzita.
V. Entitate adjudikaziodunak antolamenduaren eta metodologiaren aldetik bete beharreko obligazioak
V.1 Haurrak babesteko foru sistemaren barne koherentzia
Haurren eta Nerabeen Babeseko Zerbitzuak bermatuko du zerbitzu horiek koherenteak izango direla haurrak babesteko sistemako fase eta entitate eskudun guztiekin.
Zerbitzuak berak xede horrekin ezarriko ditu informazio edo dokumentazio irizpide orokorrak eta sistema edo prozedura partekatuak, eta baita lantaldeak ere, esku hartzen duten profesionalek jarduera koherentea izan dezaten. Horretarako, entitate esleipendunak zintzo jarraitu beharko ditu gidalerroak hau da, administrazio kontratatzaileak edukiari, metodologiari, dokumentazioari, informazioari eta interpretazioari buruz markatzen dituenak.
Prozeduren Eskuliburu bat prestatzen ari da Haurren eta Nerabeen Babeseko Zerbitzua, jarduteko printzipioen, araudiaren eta jarduera komunen deskripzioarekin, esleituta dauzkan funtzioak egiteko gida gisa erabiltzeko. Eskuliburu hori eskuragarri dago helbide honetan: 
https://www.dropbox.com/sh/is8j07mk5dt1f6a/AAAOyWpi8Yl88uqYxyApdq6_a?dl=0
Entitate adjudikaziodunak bermatu behar du prozedura horiek betetzen direla eta baita zerbitzuari eragiten dion araudia betetzen dela ere.
V.2. Sareko lana
Entitate adjudikazioduneko talde profesionalak Haurren eta Nerabeen Babeseko Zerbitzuak deitzen dizkien bilera guztietara joango dira, haurrak babesteko talde guztietako profesionalen artean ekintza koherentea lortzeko, bai metodologiari eta kontzeptuei dagokienez, bai foru ekintza hirugarrenen aurrean ordezkatzeari dagokionez (hezkuntza instantziak, osasun instantziak, instantzia judizialak, etab.).
V.3. Dokumentazioa eta materialak.
Entitate adjudikaziodunak Gizarte Politiketako Departamentuak sortutako dokumentu eta materialak eta datu baseak erabili beharko ditu, Haurren eta Nerabeen Babeseko Zerbitzuak bideratutako kasuak kudeatzean
V.4. Barne eta kanpoko jarduera protokoloak
Zerbitzuen garapena egin beharko da barne prozedurei edo beste administrazio batzuekin (udaletako gizarte zerbitzuak, Eusko Jaurlaritzako Hezkuntza eta Osasun sailak, Ertzaintza…) sinatutako protokoloei jarraituz.
VI. Zerbitzuaren helburuak
Lortu beharreko helburuak hauek dira:
· Esku hartze sozioedukatibo edo terapeutiko bat egitea artatutako pertsonek babesgabetasun egoeraren ondorioz jasan dituzten kalteak eta esperientzia traumatikoak errehabilitatzeko.
· Adingabeentzat segurtasun eta babeseko ingurune bat eratzea, ikasteko esperientziak sortu ahal izateko, erantzukizuna eta harreman positiboak lantzeko heziketa eredu egokiak oinarritzat hartuta.
· Artatutako adingabeen hazkunde eta garapen integrala bultzatzea.
· Adingabeen integrazio eta sozializazio normalizatua bideratzea.
· Haurra edo nerabea prestatzea (eta familia, hala badagokio) beste zerbitzu batzuetarako trantsiziorako, baldin eta beharrezkoa bada.
Beraz, harreran hartutako adingabeen premiei egoki eta eraginkortasunez erantzun ahal izateko, egoitza baliabideek arreta bermatu beharko dute arlo hauetan:
a) OINARRIZKO PREMIAK: elikadura, loa, higienea, arropa, itxura pertsonala, joan-etorriak, segurtasuna, autonomia eta heldutasunera heltzeko prestakuntza bermatzea. 
b) OSASUNA: osasun eta mediku estaldura osoa, nagusiki Osakidetzako baliabideen bidez egingo dena. Adingabeak egoitzan dauden bitartean, artatutako pertsona bakoitzaren jarraipen sistematikoa egiteko beharrezkoak diren txosten medikoak osatuko dira. Artatutako pertsonei kirurgia ebakuntza bat edo osasun tratamenduren bat egin behar bazaie, dagozkion ospitaleetara eramango dira, pertsona bakoitzaren osasun estaldura erregimenaren kargura.
c) HEZKUNTZA ETA TERAPIA: sostengu emozionala, eta, hezteko, sozializatzeko eta jasandako esperientzia traumatikoak oneratzeko arreta. 
Artatutako adingabe bakoitzaren premia indibidualei erantzuteko diseinatutako programa espezifikoak inplementatzea.
Segimendu terapeutikoa. 
d) FAMILIA: harreran dauden adingabeen familia identitateari eusten laguntzea, beren identitate pertsonalaren eta garapen egokiaren oinarrizko elementu gisa, alde batera utzita Kasu Planaren helburua den familia berriro elkartzea, beste familia batean integratzea edo independente bizitzeko prestatzea. Haien Kasu Planak hala agintzen badu, aktiboki lan egitea ordezko familia batean sartzearen alde. Identitate horri eustea bultzatuko da, baita zentroan artatzen den nerabearen babesgabeziaren arrazoi nagusia lurralde honetan familiako erreferentziarik ez izatea denean ere. 
Horretarako, familiarekin egiten den esku hartzean landu beharko da guraso abileziak eskuratzea edo hobetzea, gaitasun pertsonalak eta sozialak hobetzea eta familia arteko harremanak hobetzea.
e) ESKOLA ETA LAN MUNDUA: adingabeen maila akademikoa eta ikasteko zailtasunak identifikatzea; interesak, gaitasunak eta motibazioak lokalizatzea; eskolatzea eta emaitza akademikoak etengabe hobetzeko behar dituen laguntza espezifiko guztiak ematen direla bermatzea.
f) GIZARTE ARLOA: adingabearen gizarte ongizatea garatzeko arreta ematea. Aisialdiko eta denbora libreko baliabide komunitarioetan parte hartzen eta giro normalizatuetan gizarteratzen lagunduko zaio.
g) KASUAREN PLANAREN ETENGABEKO EBALUAZIOA: sistematikoki egingo da, gutxienez sei hilabetetik behin.
h) BAKARRIK DAUDEN ATZERRITAR ADINGABEEN BERARIAZKO ARRETA: arestian adierazitakoaz gain, bakarrik dauden atzerritar adingabeen kasuan, kolektibo horren berariazko premiak artatu behar dira: gaztelania eta euskara ikastea, gure gizartearen baloreak eta ohiturak ikastea; dokumentazioa egitea (erroldatzea, beren nortasuna egiaztatzeko dokumentuak, bizileku baimena); prestakuntza ematea eta beren jatorri edo testuinguru soziokultural bereko familietan integratzen laguntzea. 
Era berean, osasun mailako edozein arreta jasotzeko, instantzia publikoren baten aurrean agertzeko edo beste edonolako baliabide batera joateko, adingabe guztiek hezitzaileren baten laguntza izango dute beti, bakoitzaren autonomia eta gaitasun maila kontuan hartuta betiere.  
VII. Zerbitzuaren deskribapena
A) "Irisasi" (1. lotea) eta "Iturriotz-Azpi" (2. lotea) portaera arazo larriak dituzten nerabeei laguntza intentsiboa emateko programa espezializatuan sartutako egoitza baliabideak dira. Programa horrek, 2008ko uztailaren 8ko 131/2008 Dekretuak, gizarte babesik gabeko haur eta nerabeentzako egoitza harrerako baliabideak arautzen dituen dekretuak. xedatutakoa betez, portaera-arazo larriak dituzten 13-18 urteko nerabeei zuzenduko zaie, edozein delarik ere haien jatorria, jokabide errepikatuak eta oso disruptiboak edo antisozialak dituztenak, norberari edo hirugarrenei kalte edo galera larriak eragiteko arrisku nabaria dakartenak, edo haien garapena arrisku larrian jartzen dutenak. Aipatutako ezaugarriak dituzten eta larrialdietan dauden nerabeak ere hartuko dituzte.
Programa  esku-hartze  intentsiboa  eta  integrala  izango da,  batez  ere  arlo  pertsonalean  oinarritutako  gizarte- eta   hezkuntza-arloko   orientazioa   eta/edo   orientazio terapeutikoa  emateko,  haurren  eta  nerabeen  jarrerak aldatzea  eta  gizarteratzeko  prozesua  erraztuko  duten bizikidetza-arauak hartzea sustatzeko. Programa horren intentsitatea  eta  aplikatuko  diren  baliabide  mota kasu bakoitzaren premietara eta larritasunera egokituko dira. 
Bizikidetza araubidean dauden adingabeei arreta emango die zerbitzuak, eta, oro har, zentro bereko jarduera guztiak egingo ditu, nahiz eta litekeena den horietako batzuk zentrotik kanpo egitea, betiere artatutako adingabe bakoitzaren prozesuaren eta bilakaeraren arabera.
A) "Uralde" (1. lotea) eta "Azpilikueta" (2. lotea) portaera arazo larriak dituzten nerabeei arreta emateko programa espezializatuan sartutako egoitza baliabideak dira. Programa horrek, 2008ko uztailaren 8ko 131/2008 Dekretuak, gizarte babesik gabeko haur eta nerabeentzako egoitza harrerako baliabideak arautzen dituen dekretuak. xedatutakoa betez, portaera-arazo larriak dituzten 13-18 urteko nerabeei zuzenduko zaie, edozein delarik ere haien jatorria, jokabide oso disruptiboak dituztenak oinarrizko programa orokorraren markoan arreta ezin emateraino. Aipatutako ezaugarriak dituzten eta larrialdietan dauden nerabeak ere hartuko dituzte.
Programa gizarte eta hezkuntza arloko esku-hartze terapeutiko bat izango da, jarrerak aldatzera eta arazoak modu egonkor eta orokorrean gainditzera bideratua garapenaren alderdi guztietan (pertsonala, osasuna, familia, prestakuntza, komunitatea).
Zentroek bizikidetza araubidean dauden adingabeak zainduko dituzte.  Erabiltzaileek ikastetxetik kanpo egingo dituzte eskolako, prestakuntzako edo lanaurreko jarduerak, baina baliteke horietakoren bat zentroan bertan egitea, artatutako adingabe bakoitzaren prozesuaren eta bilakaeraren arabera.
c) "Igeldo" (1. lotea), "Legorreta" (2. lotea), "Amara" eta "Zikuñaga" (3. lotea) 2008ko uztailaren 8ko 131/2008 Dekretuak, gizarte babesik gabeko haur eta nerabeentzako egoitza harrerako baliabideak arautzen dituenak definitutako Oinarrizko Programan sartuta daude.  Egoitza horren xedea da osoko arreta ematea 13 eta 17 urte arteko neska-mutil nerabeei, beren jatorria edozein dela ere, baldin eta beren premia material, afektiboak eta hezkuntza premiak ezin badituzte euren familiek ase. Aipatutako ezaugarriak dituzten eta larrialdietan dauden adingabeak ere hartuko dituzte. 
"Igeldo", "Legorreta" eta "Zikuñaga" 13-17 urteko adingabeak hartuko dituzte, eta, beraz, Emantzipazio Programan ere hartu ahal izango dituzte nerabeak; "Amara"k, berriz, 3-12 urteetan. Adin-muga horiek malgutu ahal izango dira anai-arreben taldeak direnean, edo argi eta garbi arrazoitutako beste inguruabar batzuetan oinarrituta.
Gainera, Zerbitzuak hala baimentzen badu, lau ikastetxe horietako hezkuntza-taldeek Bertatik programa aplikatu beharko dute. Programa hori jarraipen planifikatu, sistematiko eta dokumentatua da, baina intentsitate txikikoa. Egoitza harreran zaintza jaso arren, etxebizitzatik edo zentrotik kanpo bizitzeko foru baimena duten nerabeei egiten zaie jarraipen hori. Izan ere, oraindik ere zailtasunen bat egon arren, familia berriz bateratzea sustatu nahi da, egoitza baliabidean egotea baino neurri egokiagoa dela uste baita. Horretarako, egoitzako lantaldeak esku hartze profesionala eta jarraipena egitea onartu beharko du familiak. Esku hartze eta jarraipen horren barne egongo dira jarduketa hauek: 
· Aurrez aurreko bisitaldi/tutoretza bat eta telefono dei bat astean behin, bai adingabearekin, bai bere familiarekin.
· Gizarteratze prozesuetan edo larrialdi egoeretan, nerabeari epaitegira, polizia etxera, ospitale zerbitzuetara, gizarte zerbitzuetara, eskolatze prozesuetara joaten laguntzea.
· Hilean behin koordinazioa egitea ikastetxearekin, gizarte zerbitzuekin, bestelako programekin (Trebatu, Garatu edo Bideratu) eta kasuan inplikatutako gainerako profesionalekin.
· Familia berriro elkartzeko aukeraren egokitasuna balioesteko tresna aplikatzea.
· Familiaren osagarri izatea adingabeari behar bezalako arreta emateko, aurre egin ezin dien kontu ekonomikoetan. 
Komunitateko baliabideak erabiliz, entitate esleipendunaren ardura izango da adingabeek behar bezala jasotzea zerbitzu hauek:
· Osasun arreta.
· Eskola laguntza.
· Aisialdiko jardueretarako laguntza.
· Lege arloko laguntza.
Halaber, jarraian aipatutako ezaugarridun zerbitzua emateko beharrezko baliabide materialak eta giza baliabideak izan beharko ditu entitate esleipendunak:
· Hezkuntza kudeaketa eta koordinazioa.
· Eguneko 24 orduko arreta, egoitzan sortzen den edozein larrialdi artatzea barne.
· Hezkuntza esku hartzea, banakakoa eta egoitzan artatutako adingabeen premietara egokitutakoa.
· Tratamendu terapeutikoen promozioa, horrelakorik behar duten kasu eta baldintzetarako.
· Aisialdiko jarduerak egitea.
· Familia kasuaren plangintzan sartzea, ahal den neurrian, artatutako pertsonen egoeraren ezaugarriak kontuan izanda.
Zerbitzua emateko orduan, herritarrek bi hizkuntza ofizialetan artatuak izateko daukaten eskubidea errespetatu beharko du entitate esleipendunak. Horretarako, Gipuzkoako Foru Aldundiaren esparruan hizkuntza ofizialen erabilera arautzen duen eta indarrean dagoen araudia betetzen duela egiaztatu beharko du bere eskaintzetan, betiere baliabide propioak erabilita.
Sor daitezkeen premia berrietara egokitzea beharrezkoa dela kontuan hartuz, eta etengabe hobetzeko estrategiaren ondorio gisa, kontratua indarrean dagoen bitartean, beharrezkotzat jotzen dituen bestelako programa edo metodologiak aplikatu ahal izango ditu Gipuzkoako Foru Aldundiak.
Adjudikaziodunak bermatu beharko du larrialdiko egoeren edo ustekabeko krisien ondorioz sor daitezkeen eta aurreko ataletan deskribatu ez diren aparteko jarduketei erantzuna emateko gaitasuna duela.
Halaber, enpresa esleipendunak proiekturen bat argitaratu, jardunaldi, kongresu edo bestelako kanpo garrantzia handiko bestelako ekitaldiren bat antolatzeko asmorik badu, hori aldez aurretik eta idatziz jakinarazi beharko dio Haur eta Nerabeen Babes Zerbitzuari, eta azken horrek onespena eman beharko du horrelako jarduera bat antolatzeko. 
Entitate esleipendunak bermatuko du baliabideen funtzionamendua erabat egokitzen zaiola 131/2008 Dekretuari, uztailaren 8koari, gizarte babesik gabeko haur eta nerabeentzako egoitza harrerako baliabideak arautzekoari, eta Gipuzkoako Egoitza Harrerako Esparru Programari. Esteka honetan dago: http://www5.gipuzkoa.net/convocatorias/contratos/apuntes/cp010643-20140430121743.pdf eta kontratatzailearen profilean argitaratuko da.
Kasu bakoitzaren aldizkako ebaluazioa egingo dute, esku hartzen duten profesional guztien laguntzarekin eta, halaber, harreran hartutakoaren eta haren familiaren laguntzarekin, ahal den eta komeni den guztian.
Pertsonal guztiak ezagutu eta partekatuko ditu Zentroko hezkuntza proiektua eta Elkarbizitza gida, eta berdin horien filosofia eta jarduteko irizpideak ere. Baldintza Teknikoen Agiri honetako 1. Eranskinean ageri den ereduaren arabera egon beharko da egituratuta Elkarbizitza Gida.
"Irisasi", "Iturriotz-Azpi", "Uralde" eta "Azpilikueta" egoitza baliabideen funtzionamendua terapeutikoa izango da nagusiki, eta "Igeldo", "Legorreta", "Amara" eta "Zikuñaga" egoitza baliabideena, berriz, hezitzailea nagusiki, eta adingabeari arreta pertsonalizatua eta berehalakoa emango zaio: 
· Ahal bezain laster, hartu diren erabakien azalpen ulergarria emango zaio, egingo duen ibilbidea azalduko zaio eta esku hartzearen helburu nagusien berri emango zaio, eta adingabearen egoera ezagutzen duen erreferentziako pertsona bat esleituko zaio, konfiantzako eta sostenguko figura gisa.
· Adingabeari eta haren familiari ere eman behar zaie egoitza baliabidean egoteko eta esku hartzeko gutxi gorabeherako denboraren berri. 
· Egoitza-baliabidearen funtzionamendua eta araudia azalduko zaizkio.
· Familiari azalduko zaizkio egoitza baliabidearen funtzionamendua, baimenei eta bisitei buruzko arauak, arau horiek ezartzeko arrazoiak esplikatuz (maiztasuna, baldintzak, baimendutako pertsonak, gainbegiralerik egongo den ala ez, etab.), egoera kontuan izanda, ez dela komeni ikusten denean izan ezik.
· Familiaren jarrera parte hartzailea bultzatuko da, egokia den neurrian, eta kasuaren eboluzio onerako beharrezkotzat jotzen diren kontaktu guztiekin mantenduko da harremana.
· Harreran hartutako adingabeak berari dagozkion erabakietan parte hartzea sustatuko da, bere egoeraz jabetu dadin, eta horrela bere problematika onar dezan, eta problematika hori gainditzeko ardura bere gain har dezan.
· Garapen pertsonalean eta gizarteratzen laguntzeko, abilezia kognitiboak, emozionalak eta portaerazkoak lantzea garantizatuko da.
· Kasu bakoitzaren premia espezifikoei erantzungo zaie, programa espezifiko egokiak aplikatuz: dolua, autonomia trebetasunak, drogen gehiegizko kontsumoen prebentzioa edo errehabilitazioa, gizarte trebetasunak, sexualitatea, gatazken konponketa, indarkeria matxistaren prebentzioa, eta abar.
· Lanaldi guztian zehar arreta askotarikoa emango da, bakoitzaren motibazioei eta gaitasunei egokitua.
· Baliabideen funtzionamendua Bizikidetza Gidak gidatua izan beharko du uneoro. Gida hori aldez aurretik landu eta adostu beharko da artatutako pertsonekin, haien adinak kontuan hartuta, eta Haurren eta Nerabeen Babeseko Zerbitzuak onartu beharko du.
· Etengabeko koordinazio dinamika bat mantenduko da baliabideekin eta kasuan parte hartzen duten profesionalekin.
VIII. Giza baliabideak
2015-2018 aldirako Gipuzkoako esku hartze sozialari buruzko II. hitzarmen kolektiboaren 54. artikuluak ezarritakoa betez ( 20100025012011 kodea), programaren entitate esleipendun berriak, hala dagokionean, subrogatu egin beharko ditu une honetan zentroetan lan egiten duten langileak. Horretarako, ikus karatulako 25. atala, eta Baldintza Administratibo Berezien Agiriko 40. klausula. 
VIII.1 Langileak. Giza baliabideak hauek dira:
1. Lotea: “Irisasi”, “Uralde” eta “Igeldo” egoitza baliabideak
Zuzendaritza: Zuzendaritzarako, 1.910,40 ordu izango dira guztira.
Arduradunak:
· Irisasi: Urteko 1.592,00 euro.
· “Uralde”: Urteko 1.592,00 euro.
· Igeldo: Urteko 1.990,00 euro.
Hezitzaileak:
· “Irisasi”: 32.850,00 ordu urteko.
· “Uralde”: 18.980,00 ordu urteko.
· “Igeldo”: 10.576,31 ordu urteko.
Gizarteratzaileak: 
· “Irisasi”: 7.300,00 ordu urteko.
· “Uralde”: 3.650,00 ordu urteko.
· “Igeldo”: 7.756,25 ordu urteko.
Etxeko laguntzaileak 
· “Irisasi”: 2.274,29 ordu urteko.
· “Uralde”: 2.046,86 ordu urteko.
· “Igeldo”: 2.274,29 ordu urteko.
Irakaslea: egun osoko lanaldia “Irisasi” zentroan.
Psikologoa eta Psikiatrian fakultatibo aditua: egun osoko lanaldia “Irisasi” eta “Uralde” egoitza baliabideetan.
2. Lotea: “Iturriotz-Azpi”, “Azpilikueta” eta “Legorreta” egoitza baliabideak
Zuzendaritza: Zuzendaritzarako, 2.069,60 ordu izango dira guztira.
Arduradunak:
· Iturriotz-azpi: Urteko 1.592,00 euro.
· “Azpilikueta”: Urteko 1.751,20 euro.
· “Legorreta”: Urteko 1.990,00 euro.
Hezitzaileak:
· “Iturriotz-Azpi”: 32.850,00 ordu urtean.
· “Azpilikueta”: 22.082,50 ordu urtean.
· “Legorreta”: 10.576,31 ordu urtean.
Gizarteratzaileak: 
· “Iturriotz-Azpi”: 7.300,00 ordu urtean.
· “Azpilikueta”: 3.345,83 ordu urtean.
· “Legorreta”: 7.756,25 ordu urtean.
Etxeko laguntzaileak 
· “Iturriotz-Azpi”: 2.274,29 ordu urtean.
· “Azpilikueta”: 2.501,71 ordu urtean.
· “Legorreta”: 2.274,29 ordu urtean.
Irakaslea: egun osoko lanaldia “Iturriotz-azpi” zentroan.
Psikologoa eta Psikiatrian fakultatibo aditua: egun osoko lanaldia “Iturriotz-azpi” eta “Azpilikueta” egoitza baliabideetan.
3. Lotea: “Amara” eta “Zikuñaga” egoitza baliabideak
Zuzendaritza: Zuzendaritzarako, 716,40 ordu izango dira guztira.
Arduradunak:
· “Amara”: Urteko 1.592,00 euro.
· “Zikuñaga”: Urteko 1.990,00 euro.
Hezitzaileak:
·  “Amara”: 8.461,05 ordu urtean.
· “Zikuñaga”: 10.576,31 ordu urtean.
Gizarteratzaileak: 
· “Amara”: 6.205,00 ordu urtean.
· “Zikuñaga”: 7.756,25 ordu urtean.
Etxeko laguntzaileak 
· “Amara”: 1.819,43 ordu urtean.
· “Zikuñaga”: 2.274,29 ordu urtean.
Hezitzaile talde bakoitzean hezitzaileek eta gizarteratzaileek txandaka lan egin beharko dute, eta ahalegina egin beharko dute txandak antolatzeko orduan, adingabe bakoitza modu jarraitu batean erreferentziako profesional berek artatuko dutela bermatzeko.  
Langileen antolaketa egiterako orduan, kontuan hartuko dira, alde batetik, 131/2008 Dekretuko 109. artikuluak xedatutakoa, eta bestetik, indarrean dagoen Gipuzkoako esku hartze sozialari buruzko hitzarmen kolektiboan ezarritako urteko kopuru osoa. 
Orobat, figura profesional bakoitzaren funtzioak Gipuzkoako Egoitza Harrerako Esparru Programaren azken berrikuspenean azaltzen dira.
VIII.2  Langileen hautaketa
131/2008 Dekretuan, uztailaren 8koan, gizarte babesik gabeko haur eta nerabeen egoitza harrerako baliabideak arautzen dituenean, ageri da zehaztuta langile taldeko figura profesional bakoitzaren kasuan eskatzen den prestakuntza, zehazki, V. Tituluan «Egoitza harrerako baliabideetako langileen baldintzak» izenekoan. 
3/2005 Legeak, otsailaren 28koak, haurrak eta nerabeak zaintzeko eta babestekoak, 48.j) artikuluan xedatutakoaren arabera, langile profesionalen egokitasuna bermatzeko moduko hautaketa prozedurak ezarriko dira, haurren eta nerabeen interes gorena eta haien eskubideen babesa zaintze aldera. Horrelakoxe neurriak hartuko dira adingabeei laguntzen egoitza-harrerako baliabideetan parte hartzen duten boluntarioak hautatzeko.
Orobat, haurrak eta nerabeak zaintzeko eta babesteko 3/2005 Legeak, otsailaren 18koak, 106. artikuluan dioenaren arabera, administrazio publikoek, erakunde pribatuekin lankidetzarako egin  dituzten  akordioen  esparruan, zaindu egingo dute –beren  eskumenen  esparruan  eta baimena  emateko, ikuskatzeko eta homologatzeko eginkizunetan dihardutela– haurrei eta nerabeei arreta ematen aritzen diren langileak, profesionalak zein boluntarioak, egokiak izan daitezen betetzen dituzten eginkizun horietarako.
Langileak hautatzeko prozedura, irizpide definitu batzuekin egingo da, alderdi hauek barne hartuta: kualifikazio akademikoaren balorazioa, haurren babeseko eta egoitza harrerako prestakuntza osagarria, antzeko edukia duten lanetako esperientzia, hautagaien ezaugarriak, jarrerak eta gaitasun pertsonalak, eta horiek zer nolako egokitasuna duten gizarte babesgabetasunean dauden haurrekin eta nerabeekin lan egiteko eta lanpostuei dagozkien funtzioak betetzeko, betiere aplikatutako egoitza harrerako programaren arabera.
Betekizun bat izango da egoitza-harrerako baliabideetan langile profesional nahiz boluntario gisa jarduteko, epai irmo bidez kondenatua ez izana sexu askatasunaren eta ukigabetasunaren aurkako delituren batengatik: esate baterako, sexu-erasoa eta sexu-abusua, sexu-jazarpena, exhibizionismoa eta sexu-probokazioa, prostituzioa eta sexu esplotazioa eta adingabeak galbideratzea eta gizakien salerosketa. 
Langileak hautatzeko prozedura etapaka garatuko da, aurreikusita hautagaiei elkarrizketak egitea, eta, barne hartuta, hasierako hautaketaz gain, profesional bakoitzaren eta haren praktiken jarraipen egoki bat. 
Bereziki zaindu beharko da lanpostuan sartzeko prozesua. Aldez aurretik erabakitako protokolo bat jarraitu beharko da eta probaldi bat ere egin beharko da: lankide esperimentatu batek zorrotz gainbegiratuta beteko baitituzte beren funtzioak langile sartu berriek, errazago egokitu daitezen eta praktikan duten gaitasuna ebaluatu ahal izan dadin. Hautagai horiek lanpostuetara esleitzeko baldintza izango da probaldi hori arrakastaz gainditzea. Langile sartu berriak inoiz ez dira bakarrik ariko bere lanean, esperientzia gehiago duten beste profesional batzuen laguntzarik gabe, alegia.  
Langile guztien praktika profesionalen betetze eta egokitzeari buruzko aldizkako ebaluazio sistematiko eta objektibo bat egin beharko da, ez bakarrik sartu berriena, eta zuzenketa nahiz hobekuntza mekanismoak ezarri beharko dira, beharrezkoa denean. Halaber,  entitateak bermatuko du, profesional bakoitzaren absentzia kasuan, ordezpen prozedura bat dagoela. 
Ahalegina egingo da, 131/2008 Dekretuko 103.2. artikuluak proposatzen duen bezala, sexu desberdinetako profesionalen arteko parekotasuna bilatzeko, ahal den neurrian, artatutako adingabeei bi sexuetako erreferentzia ereduak emateko.
VIII. 3 Langileen antolaketa
Langileen lan ordutegiei dagokienez –zuzeneko arretakoak bezala zerbitzuetakoak ere–, oso gogoan hartu behar da zer agintzen duten egoitza-baliabideko hezkuntza-aukerek, eta beraz, adingabeek jasoko duten arretaren kalitatea. Beraz, txandak antolatzeko orduan, alderdi hauek bermatu beharko dira: haurrei eta nerabeei nahiz haien familiei arreta egokia ematea, eta profesionalen lana baldintza egokietan egitea. Txanda horiek profesionalen bizitza pertsonala, familia eta lana uztartzeko premiei erantzun beharko diete, hala xedatzen baitu 4/2005 Legeak, otsailaren 18koak, Emakumeen eta Gizonen Berdintasunerakoak.
Arreta egoki bat emateko ordutegiak planifikatzea zein garrantzitsua den kontuan hartuta, jarraibide hauek bete beharko dira:
· Haurren, nerabeen eta haien familien beharren arabera diseinatu beharko dira txandak, eta ahalik eta jarraitutasun eta egonkortasun handiena hartu behar dute oinarritzat.
· Txandak diseinatzerakoan, hau saihestu behar da: txandakatze intentsiboetan lan egitea, pertsonak oso lanaldi luzeak egitera behartzen baitituzte, eta gero, egunetako atseden tarte luzeak egitera, eta horren ondorioz, aldizkako harremana baitute adingabeekin, eta absentzia egun batzuk. Absentzia horiek ezin izango dira 3-4 egunekoak baino gehiagokoak izan, oporretan izan ezik.
· Hezitzaileen eta gizarteratzaileen lanaldia 10 ordukoa izango da gehienez, astelehenetik ostiralera. Lanaldia 12 ordu artekoa izan daiteke asteburuetan.
· Langile ratioak erabakitzeko, gaueko txandatzat hartuko da gaueko 22:00etatik hurrengo goizeko 08:00etara artekoa.
· Ez da onartuko langileek asteburuetan bakarrik lan egitea.
· Eskola ordutegia dela eta, bazkalordutik afalordura bitarteko orduetan kontzentratzen da egoitza baliabideen hezkuntza denbora; horregatik, ordu tarte horri dagozkion txandak sendotu eta lehenetsi beharko dira.  
· Goizetako denborak eska dezake hezitzaileren bat egotea adingabeei laguntzeko, gestioren bat egin behar dutenean, medikuari bisita egin behar diotenean, eta abar, eta espazio bat da, zeina, askotan, gorde baitaiteke honelako lanak egiteko: programazioa, ebaluazioa, koordinazioa, bileretara joatea… Ahaleginak egingo dira, bitarte horretan egongo den zuzeneko arretako langile kopurua ezinbesteko gutxienekoa izan dadin.
· Nolanahi ere, bertan egongo den hezitzaile kopurua arautzerakoan, kontuan hartuko dira, beti, adingabeen berariazko arreta premiak (adibidez, terapiara edo klase partikularretara laguntzea, familiarekiko bisitak gainbegiratzea, eta abar).
· Txanden arteko errelebo denborak tarte nahikoa izan beharko du, hamabost minutukoa, gutxienez, sartzen diren eta ateratzen diren profesionalen artean beharrezko informazioa trukatu ahal izateko; beraz, informazio eskualdatze hori ahalbidetzen duten kudeaketa erak diseinatu beharko dira.
· Hezitzaile taldearen asteko bilera bat ezarri beharko da, goizeko ordutegian, eta gutxienez bi ordukoak izango dira, eta ez dira 14:30ak baino beranduago bukatuko, Egoitza Harrerako foru langileen eta Laguntza Teknikoko Zerbitzukoen ordutegiarekin bat etorriz. Helburua izango da kasu guztien jarraipena egitea, eta esku hartzearen koordinazio eta eraginkortasun hobe baterako aztertu behar diren gaiak aztertzea. Ez zaio denborarik eskainiko kanpoko nahitaezko gainbegiratzeari —horrek bere denbora espezifikoa izango baitu— ezta azaldutakoak ez bezalako beste edozein jarduerari ere.
· Profesionalek bileretan, prestakuntzan eta gainbegiratzean emandako orduak, dagokien txandako lanordutzat joko dira.
· Zuzendari eta arduradun figuren presentziak askotariko momentuak estali beharko ditu (goiza, arratsaldea, gaua, asteburua), bermatua egon dadin egoitza-baliabidearen funtzionamendua ordu tarte guztietan gainbegiratzen dela.
Kontratu honetan jasotako edozein jardueratan, praktika akademikoak edo profesionalak egin ahal izateko ere, hori aldez aurretik eta idatziz komunikatu beharko dio enpresa esleipendunak Zerbitzuari, eta haren adostasuna beharko du praktika horiek egiteko, eta gainera, beharrezkoa izango da esleipendunak eta prestakuntza ematen duen entitateak aldez aurretik lankidetza hitzarmen bat sinatuta izatea.
Era berean, Zerbitzuari komunikatu beharko dio kontratu honetako jardueretako edozeinetan boluntarioren bat parte hartzekoa bada, eta beharrezkoa da parte hartze hori bat etortzea 17/1998 Legeak, ekainaren 25ekoak, Boluntarioei buruzkoak, xedatutakoarekin. Halaber, Zerbitzuak bere oniritzia eman beharko du boluntario horiek jarduera horietan parte hartzeko.
VIII.4  Langileen prestakuntza
Egoitza baliabidea kudeatzen duen entitateak prestakuntza plan bat egin beharko du, eta bertan behar bezala jaso beharko dira prestakuntza ekintzak, bai hasierakoak bai jarraituak, urteko 20 ordukoak, gutxienez, hezitzaile taldeko profesional bakoitzarentzat. Plan horrek Egoitza Harrerako Atalaren onespena izan beharko du. 
Prestakuntzaren edukiak hautatzeko, entitateak jarraibide hauek hartu beharko ditu kontuan: Egoitza Harrerako Atalak antzemandako hezkuntza premien inguruko jarraibideak, baita 131/2008 Dekretuak, gizarte babesik gabeko haur eta nerabeentzako egoitza harrerako baliabideak arautzekoak, 111.3. artikuluan zehaztutako xedapenak. 
Gainera, entitate kudeatzaileak bermatuko du bere langileek Egoitza Harrerako Atalak urtero antolatzen duen prestakuntzan parte hartzen dutela, eta hortik ateratzen diren eduki, ondorio edo zereginak transmititzen zaizkiela prestakuntzan zuzenean parte hartu ez duten egoitza baliabideko profesional guztiei.
IX. Kanpoko gainbegiratze teknikoa
Entitateaz kanpoko gainbegiratze teknikoa egingo da profesionalen lanaren eta funtzionamenduaren inguruan, bai hezitzaile taldearen inguruan (hezitzaileak eta gizarteratzaileak) bai zuzendaritza taldearen inguruan, bi gainbegiratzeak modu bereizian egingo diren arren. 
Gainbegiratzearen plangintza (giza baliabideak eta curriculum vitaea, giza baliabide horien egiaztatze teknikoa, baliabide materialak, helburuak, metodologia eta behin-behinekotasuna barne) Egoitza Harrerako Atalari bidaliko zaio, oniritzia eman diezaion.
Gainbegiratze horrek ezaugarri hauek bete beharko ditu:
· Gainbegiratzearen helburua izango da zuzeneko arretan diharduen profesional bakoitzari laguntza teknikoa eta pertsonala eskaintzea, lanean izan ditzakeen zailtasunak gainditzeko.
· Bermatu beharko du profesionalek beren eginkizunak eta funtzioak betetzen dituztela, eta, adingabeei eta haien familiei eman beharreko arretari dagokionez, jokabide desegokiak detektatu eta ezabatu egingo direla.
· Gainbegiratze horren bidez, behar duten prestakuntza emango zaie profesionalei, egiten duten esku hartzea teknikoki koherentea izan dadin, eta funtzionamenduko irizpide egoki eta homogeneoak erabil ditzaten (irizpideak bat etorriko dira beti, Haurren eta Nerabeen Babeseko Zerbitzuak erabakitakoekin).
· Modu bereizian egingo da: zuzendaritza taldearekin, alde batetik, eta hezitzaile taldearekin, bestetik. Hala ere, zenbait kasu berezitan, bi taldeei batera egingo zaie gainbegiratzea, bien arteko lankidetza iraunkorra lortzeko helburuarekin.
· Zuzendaritza-taldearentzat, laguntza erregularra izango da, jardun behar duen erakunde eta testuinguru desberdinetan dituen egitekoak ondo bereizita definitzeko, antolatzeko eta betetzeko. 
· Hezitzaile taldearentzat, laguntza erregularra izango da, artatzen dituzten adingabeei eta haien familiei zer gertatzen zaien ulertzeko, eta horrek pertsona eta profesional gisa zer iradokitzen dien aztertzeko, eta, halaber, adingabeekin eta familiekin hobeto erlazionatzeko gakoak bilatzen laguntzeko. 
· Entitateak artatutako kasuen azterketa ere egingo da.
· Gainbegiratzearen barne egongo dira, dela titularra oporretan delako, dela lanerako ezintasun iragankorra duelako, langileen ordezpenak egiten ari diren profesionalak.
· Gainbegiratzeak, gutxienez, hileko 3 orduko arduraldia izango du zuzendaritzarentzat, eta hileko beste 3 ordukoa hezitzaile taldearentzat, eta beste edozein jardueratatik edo bileratatik bereizitako ordutegi espezifiko eta independente batean egin beharko da.
· Gainbegiratzeaz arduratuko den profesionala entitateaz kanpokoa izango da, eta ez du inolako funtziorik izango entitatearen barruan. Era berean, ez du inolako harremanik izango, ez pertsonalik eta ez profesionalik, Haurren eta Nerabeen Babeseko Zerbitzuaren erabiltzaileekin.
· Gainbegiratzaileak behar bezala baimenduta egon behar du gainbegiratzaile gisa.
· Haurren eta Nerabeen Babeseko Zerbitzuaren ustez, esku hartzerako ezinbesteko garrantzia badu, gainbegiratzearen inguruko informazioa zuzenean egiaztatu ahal izango du.
X. Erabiltzaileek parte hartzeko sistema
Hezitzaile taldeak adingabeen eta haien familien parte hartzea sustatu behar du, alderdi hauei dagokienez, bederen:
· Haien premiak ebaluatzea, Kasuaren Plana edo Hezkuntza Programa Indibiduala prestatzea, haien lorpenak balioestea, eta hezitzaile taldeak haiek ukitzen dituzten arazo guztien inguruan egindako proposamenen balioespena egitea. Edonola ere, beren iritzia eskatuko zaie beti, ahal den neurrian.
· Haurrek eta nerabeek beren iradokizunekin elkarbizitzako arauetan parte har dezaten bultzatzea, baita portaera desberdinek izan ditzaketen ondorioen —pizgarrien eta zigorren— inguruan gogoeta egin dezaten.
· Jarduerak antolatzea adingabeei laguntzeko, erabakiak hartzen, eztabaidatzen eta proposamen adostuak prestatzen.
· Prozedura formalak eta informalak prestatuko dira, adingabeek, egoitza baliabideko antolamenduaren eta bizitzaren inguruan, eta, oro har, zerbitzuaren inguruan beren iradokizunak, proposamenak eta kexak adieraziz parte har dezaten.
· Adingabeek parte hartuko dute egoitza baliabidearen barneko ebaluazioa egiterako orduan eta, orobat, jasotako arretarekin gustura dauden edo ez balioesteko orduan. Informazio hori guztia baliabideko hezkuntza proiektua hobetzeko erabiliko da.
Halaber, hezitzaile taldeak familien parte hartzea sustatu behar du, alderdi hauei dagokienez, bederen:
· Beren seme-alaben premiei buruz egin den ebaluazioa ezagutzea, eta, halaber, Kasuaren Plana eta hezitzaile taldeak proposatzen duena beren seme-alabei eragiten dieten gai guztiei buruz. Horrelakoetan, familien iritzia jasoko da, ahal den guztietan.
· Prozedura formalak prestatuko dira, familiek beren iradokizunak, proposamenak eta kexak adieraz ditzaten jasotako arretaren inguruan, eta, oro har, zerbitzuaren inguruan.
· Familiek parte hartuko dute egoitza baliabideen barneko ebaluazioa egiterakoan, eta, orobat, jasotako arretarekin gustura dauden baloratzerakoan, eta informazio hori guztia baliabideko hezkuntza-proiektua hobetzeko erabiliko da.
XI. Mantentze plana
Gipuzkoako Foru Aldundiko Gizarte Politiketako Departamentuak kontratatzailearen profilean jarriko du kontratuaren objektua gauzatuko den eraikinaren mantentze plana. 
Adjudikaziodunak bete beharko ditu eraikinaren mantentze planean zehaztutako eskakizunak, nahitaez bete beharreko agiria baita. Planean zehaztuko dira kontratuak irauten duen bitartean egin beharreko prebentziozko mantentze lan guztiak, higiezinaren arkitekturari, instalazioei, ekipamenduari eta altzariei dagokienez, betiere ziurtatzeko baldintza egokiak dituela aurreikusitako beharrei erantzuteko. 
Mantentze planak ondorengo atalak ditu: 
Datu orokorrak.
· 1. eranskinean, zonifikazioa eta eraikinaren eta instalazioen planoak jasotzen dira.
Prebentziozko mantentze lanak.
· Atal honetan jasotzen dira eraikinean, instalazioetan eta altzari eta ekipamenduetan egin beharreko prebentziozko mantentze lanak, enpresa adjudikaziodunak eraikina kudeatzeko kontratuaren aldian egin beharko dituenak. 
· Lan horiek definitzeko, eraikinaren datuak bildu dira, eta inbentarioa eta gamen zuhaitza sortu dira. Bi dokumentuak hiru kapitulutan banatzen dira: Arkitektura, instalazioak, eta ltzariak eta ekipamendua. Inbentarioa eta gamen zuhaitza 2. eta 3. eranskinetan doaz, hurrenez hurren.     
· Inbentariotik sortzen diren prebentziozko mantentze lanak bi motakoak izan daitezke, ohikoak eta nahitaezkoak. 
· Ohiko lanak ikuskaritzak, egiaztapenak, kontrolak eta ekintzak dira, lanen gamen eta maiztasunen arabera, barne direlarik aldian behin egiten diren mantentze eta kontrol operazioak, zeinek helburu baitute instalazioen elementuak kontserbazio eta funtzionamendu egoera onean edukitzea eta aurreikusi gabeko etenaldiak saihestea matxurak direla eta. 
· Era berean, nahitaezko lanak dira jarduketa sistematiko guztiak, erregelamendu espezifikoek eta indarrean dagoen araudiak agintzen dutena zorrotz aplikatuz egiten direnak (bizitza lineak, igogailua, klimatizazio instalazioak, aireztapena, berokuntza, ur bero sanitarioa, suteen aurka babesteko instalazioak, instalazio elektrikoak, erregaia biltegiratzeko instalazioak, etab.).
· Mantentze lanak egiteko, berariazko lanbide kategoria bat behar da, enpresa esleipendunak eragiketa bakoitzean errespetatu beharko duena. 
· 4. eranskinean, prebentziozko mantentze lanen fitxak datoz. 
Prebentziozko mantentze lanen egutegia
· Operazio bakoitzean, jarduketa bakoitzaren maiztasuna definitzen da. Orobat, egutegi bat egin da operazio guztiak antolatzeko.
· 5. eranskinean prebentziozko mantentze lanen egutegi bat eransten da, eraikinaren kudeaketa kontratuaren indarraldirako. 
Prebentziozko mantentze lanen orduen estimazioa
· Eragiketa bakoitzak lan errendimendu bat du esleituta, eta horrekin lortzen da mantentze lanetarako behar diren orduen estimazioa.
· 6. eranskinean prebentziozko mantentze lanen orduen estimazioa eransten da, eraikinaren kudeaketa kontratuaren indarraldirako. 
Mantentze lan zuzentzaileen prozedura
· Mantentze lan zuzentzailea enpresa adjudikaziodunak egin beharko dituen eragiketen multzoa da, matxurak edo akatsak konpontzeko edo zuzentzeko, eta kaltetutako elementuak edo ekipoak ordezteko, haien funtzionamendu normala eragozten badute.
· Intzidentziak instalazioaren edo ekipamenduaren hobekuntza bat eskatzen badu, edo haren balio-bizitza agortu bada, Gipuzkoako Foru Aldundiari dagokio behar den inbertsioa egitea. 
· Apartatu honen interpretazioan zalantzak daudenean, Gipuzkoako Foru Aldundiko Gizarte Politiketako Departamentuak ebatziko ditu.
Eraikinaren arriskuen informazioa, mantentze lanetarako aintzat hartu beharrekoa
· 171/2004 Errege Dekretuak, urtarrilaren 30ekoak, xedatutakoaren arabera (Dekretu horrek garatzen du Laneko Arriskuen Prebentzioari buruzko 31/1995 Legearen 24. artikulua), enpresa jardueren koordinazioari dagokionez kontuan izango da eraikinaren Arriskuen Informazio Agiria, Gizarte Politiketako Departamentuak emango duena.
· 7. eranskinean, arriskuen Informazio Agiria atxikitzen da.
· Agiri horren helburua da eraikin honetako enpresei informazioa ematea beren jardueretan eta hartutako prebentziozko neurrietan eragin dezaketen arriskuen inguruan. Orobat, informatzen da zer egin larrialdi egoerarik badago.
· Lantoki honetan jarduerak burutzen dituzten enpresek kontuan izango dute agiri honen bidez jasotzen duten informazioa Arriskuen Ebaluazioa eta burutu beharreko lanen Prebentziozko Jardueraren Plangintza egiterakoan.
· Parte hartzen duten enpresaburu guztiek kontuan hartu beharko dituzte enpresa bakoitzaren berezko arriskuak, hain zuzen ere jarduerak egiten diren konkurrentzia-zirkunstantziengatik sortzen direnak edo larriagotzen direnak.
· Enpresari bakoitzak jakinarazi beharko dizkie bere langileei lantoki berean beste enpresa jarduera batzuekin batera aritzeagatik egon daitezkeen arriskuak, 31/1995 Legeak, azaroaren 8koak, Laneko Arriskuen Prebentzioari buruzkoak, 18.1 artikuluan aurreikusitako eran. Beraz, enpresa kudeatzaileak arriskuen berri eman beharko die enpresa edo langile guztiei, eraikineko arriskuen Informazio Agiriaren 2. eranskina eskura emanez eta jasoz.
· Beraz, enpresa adjudikaziodunari, kontratuarekin batera, emango zaio kudeatzen duen eraikinaren arriskuen Informazio Agiria. Agiria jaso dela egiaztatzeko, enpresa adjudikaziodunak dokumentua jaso izanaren 1. eranskina bete beharko du, eta erakundea ordezkatzeko ahalorde nahikoa duen pertsonak sinatu beharko du.
Gipuzkoako Foru Aldundiak emandako Mantentze Plan horretan oinarrituta, lizitatzaileek Mantentze Plana garatzeko dokumentu bat aurkeztu beharko dute, beren eskaintzako B gutun azalaren nahitaezko eduki gisa.  Dokumentu horretan alderdi hauek justifikatuko dira:
· Kontratua gauzatzeko proposatutako talde profesionalaren antolaketa eta dedikazioa, mantentze lan prebentibo eta zuzentzaileetarako. Nolanahi ere, giza baliabideak eta baliabide teknikoak zehaztu beharko dira, propioak edo azpikontratatuak izan, bai eta lanbide kategoria jakin bat eskatzen duten mantentze lanak egiteko enpresa espezializatuak ere. 
· Ustekabeko egoerei, larrialdiei eta gorabeherei aurre egiteko modua. Protokoloak, norberaren baliabideak edo kanpokoak eta abar zehaztu beharko dira.
Lizitazio faserako balio duen Mantentze Plan honek MantTest programa informatikoan du jatorria eta euskarria. Horregatik, esleipena gauzatu ondoren, mantentze prebentibo eta zuzentzailearen kudeaketa osoa egin eta izapidetu beharko du enpresa adjudikaziodunak, Gizarte Politiketako Departamentuak emandako MantTest programa informatikoaren bidez. (Kontratuaren xede den eraikina ez badago sartuta oraindik sistema informatikoan, mantentze lanen kudeaketa euskarri digitaleko Mantentze Liburuaren bidez egingo da).  
Programa informatiko horrek egutegi bat izango du, eta bertan adieraziko dira prebentziozko mantentze lanak, arauzko ikuskapenak eta abar egiteko datak. 
Mantentze lan zuzentzaileak ere MantTest programa informatikoaren bidez erregistratu beharko dira, lan-ordena bat sortuz gorabeheraren deskribapenarekin eta egindako konponketarekin, horrela gorabehera irekia itxi ahal izateko.
Era berean, enpresa adjudikaziodunak programan sartu beharko du egutegian eskatutako jarduerak benetan egin direla egiaztatzen duen dokumentazio digitalizatu guztia (ziurtagiriak, argazkiak, etab.). 
XII. Etengabeko ebaluazioa
XII.1 Emaitzen ebaluazioa
Emaitza ontzat jotzen dugu, helburuak lortzea haur edo nerabe bakoitza egoitza harreran dagoen bitartean, hau da, esku hartzea eraginkorra izatea. Horregatik, gure buruari galdetu behar diogu esku hartze horrek hau lortzen duen: artatutako adingabeak ondo garatzea eta gizarte testuinguruetan egoki txertatzea. 
Bi alderdi horien lorpena aztertzeko, lortutakoaren ebaluazio xehe bat egingo da, kontuan hartuta adingabe bakoitzaren Kasuaren Planean formulatutako eta Banakako Hezkuntza Programan zehaztutako esku hartze helburuak.
XII.2 Prozesuaren ebaluazioa (egoitza baliabidearen funtzionamendua)
Egoitza harrerak adingabeengan dituen emaitzak eta eraginak ikertzeaz gain, beharrezkoa da aztertzea zerbitzuaren funtzionamenduaren eta zerbitzua emateko moduaren egokitzapena, antzemandako gabeziak zuzentzeko. Helburuen lorpen indibidualaren maila edozein dela ere, aurreikusita eta planifikatuta dauden moduan funtzionatu behar dute programek. 
Prozesuaren ebaluazioak hau jakitean datza: egoitza baliabidea ezarritako irizpide eta estandarretara egokitzen den ala ez.
Horretarako, erakundeak barne ebaluazio bat egin beharko du. Ebaluazio horren bidez, egoitza baliabideak urtero autoebaluazio bat egingo du, eta aztertuko du esku-hartzea eta antolamendua artatutako pertsonen beharretara egokitzen diren. Ebaluazio horrek zehaztuko du egoitza baliabide bakoitzean betetzen ote diren kalitate estandarrak, eta horren emaitzak Gipuzkoako Foru Aldundiari bidaliko zaizkio. Halaber, emaitza horiek kontuan hartuko dira entitatearen eta baliabidearen antolakuntzan zein esku hartzean hobekuntzak ezartzeko. Horrez gain, urteko Prestakuntza Planaren ebaluazioa ere egingo da. GFAk diseinatutako metodologia partehartzaileari jarraituko zaio, egoitza baliabideko langile guztiak, adingabeak eta haien familiak kontuan hartuta. 
Ebaluazio horrez gain, Gipuzkoako Foru Aldundiak koordinatzen duena ere egingo da; hain zuzen ere artatutako haur eta nerabeei zein beren familiei banatutako asebetetze galdetegien bidezkoa; entitateak azken ebaluazio horren emaitzak kontuan hartu beharko ditu, ematen duen arreta eta egiten duen esku hartzea hobetzeko. 
Urteko lehenbiziko bi hilabeteak igaro baino lehen, aurreko ekitaldian emandako zerbitzuaren Memoria Tekniko bat bidali beharko du enpresa esleipendunak. 
Halaber, Gizarte Politiketako Departamentuak ebaluazio hori osatu ahal izango du egokiak iruditzen zaizkion ekintzen bidez, edo Batzorde Teknikoak edo Departamentuak berak izendatutako teknikariek ezartzen dituzten aldizkako sistemen, sistema jarraituen edo sistema berezien bitartez.
XII.3 Ebaluazio ekonomikoa
Era berean, ematen ari diren zerbitzuen ustiapena ebaluatuko du Gizarte Politiketako Departamentuak, esleitutako proiektuari egokitzen zaiola egiaztatzeko. Horretarako, esleipendunak dokumentazio hau igorri beharko dio Gizarte Politiketako Departamentuari, zehazten den maiztasunarekin:
· Zerbitzua ematen duten langileen gorabeherak (baja, opor, baimen eta horrelakoengatik egindako ordezpenak). Gertatu eta bi eguneko epean jakinarazi beharko dira.
· Hilabetean zehar izandako plazen erabileraren komunikazioa. Hilero egingo da, hilabetea bukatu eta hurrengo bost egunak igaro baino lehen. 
· Zerbitzuaren erabiltzaileen alta eta bajen segimendua. Gertatzen diren egun berean jakinaraziko zaizkio Gizarte Politikako Departamentuari.
· Langileen mugimenduen eta aldaketen jakinarazpena, horien arrazoiak azalduz. Hilero egingo da, hilabetea bukatu eta hurrengo 5 egunen barruan.
· Enpresa adjudikaziodunak bere langileen inguruan dituen betebeharrak egiaztatzen dituen dokumentazioa, Gizarte Segurantzarekiko betebeharrak barne (TC1 eta TC2).  Informazio hori hiru hilean behin jakinaraziko da, hiruhileko natural bakoitza amaitu eta 90 egun igaro baino lehen. 
· Emaitza Kontuari buruzko informazioa, Gizarte Politikako Departamentuak erabakitzen duen ereduaren arabera. Hiru hilean behin egingo da, hiruhileko naturala amaitu eta 90 egun igaro baino lehen.
· Ekitaldiko Urteko kontuak, Kontabilitate Plan Orokorrean xedatutakoaren arabera. Informazio hori hurrengo ekitaldiko ekainaren 1aren aurretik aurkeztu beharko da.
· Ekitaldiko memoria ekonomikoa, behar adinako xehetasunez azalduko dituena alderdi hauek: ustiapen kontua osatzen duten partidak, horien bilakaera eta ekitaldi batetik bestera izandako aldaketen arrazoiak, eta baita esleipendunaren ondare eta finantza egoera ahalik eta ondoen ulertzeko azpimarratu beharrekotzat jotzen diren gainerako alderdiak ere. Informazio hori hurrengo ekitaldiko ekainaren 1a baino lehen aurkeztu beharko da.
· Amaitutako ekitaldiari buruzko kontu ikuskaritza txostena, profesional independente batek egina. Informazio hori hurrengo ekitaldiko ekainaren 1a baino lehen bidali beharko zaio Departamentuari.
· Zerbitzuko langileen  kudeaketari buruzko memoria. Hurrengo ekitaldiko ekainaren 1a baino lehen aurkeztu beharko da informazio hori.
· Hurrengo ekitaldiko behin-behineko Emaitza Kontua. Dagokion ekitaldia hasi baino lehen bidali beharko da informazio hori.
· Hurrengo ekitaldiko memoria teknikoa, aurreko ekitaldiarekiko sartutako berrikuntza nagusien aipamen berezia eginez. Dagokion ekitaldia hasi baino lehen bidali beharko da informazio hori.
Nolanahi ere, Gizarte Politiketako Departamentuak, gastuen eta sarreren frogagiriak eskatu ahal izango dizkio enpresa esleipendunari, baita enpresaren ondare egoerarekin lotutako beste edozein agiri ere, bere kaudimen ekonomiko eta finantzarioa egiaztatzeko, eta horrek zerbitzua ematerakoan izan dezakeen eragina balioesteko.
ERANSKINA:
ELKARBIZITZA GIDA
1. HAURREN ETA NERABEEN ETA PROFESIONALEN ESKUBIDEAK ETA BETEBEHARRAK / DERECHOS Y DEBERES DE LOS NIÑOS, NIÑAS Y ADOLESCENTES Y DE LAS PERSONAS PROFESIONALES.
Atal honen barruan ondorengo alderdiak sartu behar dira:
· Eskubideen babesa.
· Eskubideen urraketaren prebentzioa.
· 3/2005 Legeak, otsailaren 18koak, Haurrak eta Nerabeak Zaintzeko eta Babestekoak, 80.2 artikuluan aurreikusitako eskubideak bermatzea, eta, halaber, 80.3 artikuluan zehazten diren obligazioak betearaztea. 
2. BIZIKIDETZA ARAUAK / NORMAS DE CONVIVENCIA. (Bai baliabideari dagokionez, bai komunitateari dagokionez).
Atal honen barruan ondorengo alderdiak sartu behar dira:
· Ondorio positiboko irizpideak eta jarraibideak, errefortzuak eta pizgarriak.
· Euskararen erabileraren sustapena.
· Genero berdintasunaren arreta.
· Normalizazioko eta integrazioko jarduerak.
· Bizilagunekiko eta komunitatearekiko harremanak.
3. FUNTZIONAMENDURAKO ARAUAK (egoitza harrerako baliabideko ordutegiak eta zerbitzuak barne, ordainsariak eta arropa) / REGLAS DE FUNCIONAMIENTO (los horarios del recurso de acogimiento residencial y de sus servicios, pagas y ropa).
· Atal honetan azalduko da Irizpideak Bateratzeko Protokoloan ezarritakoaren aplikazioa, eta ez protokoloa bera.
· Autonomia bultzatzen duten arauak eta Emantzipazioko Programari esleitutako kasuetan ezarritakoak zehaztu behar dira.
4. HAURREK ETA NERABEEK, ETA, HALA BADAGOKIO, HORIEN FAMILIEK PARTE HARTZEKO BIDEAK ETA EREMUAK / CAUCES Y ÁMBITOS DE PARTICIPACIÓN DE LOS NIÑOS, NIÑAS Y ADOLESCENTES Y, EN SU CASO, DE SUS FAMILIAS.
Atal honen barruan ondorengo alderdiak sartu behar dira:
· Artatutako pertsonei informazioa ematea.
· Artatutako pertsonei iritzia eskatzea.
5. HAURRAK ETA NERABEAK BABESTEKO NEURRIAK / MEDIDAS DE PROTECCIÓN DE LOS NIÑOS, NIÑAS Y ADOLESCENTES.
Atal honen barruan ondorengo alderdiak sartu behar dira:
· Praktika profesionalen egokitasunaren kontrol sistema.
· Bisita eskubidea behar bezala gauzatzen dela bermatzeko kontrol sistema.
· Sexu abusuko egoerak prebenitzeko eta antzemateko sistemak.
· Baimendu gabeko absentzia kasuetan jarduteko modua.
· Arrisku anitzetarako aseguru poliza.
6. HEZITZAILE TALDEAREN JARDUKETA / ACTUACIONES DEL EQUIPO EDUCATIVO :
· Adingabea egoitza harrerako baliabidean sartzeko eta hartzeko prozesua, larrialdiko harrerako kasuetako prozesua ere zehaztuta.
· Adingabea egoitza baliabidetik ateratzea (irteera: beste egoitza baliabide batera aldatzea, familia harrera, adin nagusitasuna, familia berriro elkartzea).
· Haurren eta nerabeen zainketa intimoak.
· Profesionalek jasaten dituzten erasoen aurrean jardutea.
· Larrialdi egoeretan jardutea.
· Gatazka egoeretan jardutea.
· Jarraibideak familiekiko harremanetan.
7. ERABILTZAILE ETA PROFESIONALENTZAKO KEXA ETA IRADOKIZUNETARAKO PROZEDURA / PROCEDIMIENTO DE QUEJAS Y DE SUGERENCIAS PARA USUARIOS Y PROFESIONALES.
8. ADMINISTRAZIO PUBLIKO ESKUDUNAREKIN ETA FISKALTZAREKIN KOMUNIKATZEKO ARAUBIDEA / RÉGIMEN DE COMUNICACIÓN CON LA ADMINISTRACIÓN PÚBLICA COMPETENTE Y CON EL MINISTERIO FISCAL.
· Jarraipen txostenak bidaltzeko aldizkakotasuna.
· Egoitza baliabideari buruzko dokumentazioa bidaltzeko aldizkakotasuna.
· Bileren aldizkakotasuna: erakundeena, arduradunena, atalburuarena, beste batzuena.
· Ondorengo jardueretara bertaratzea: foro teknikoak, Zerbitzuaren aurkezpenak (memoria, aurrekontuak, beste batzuk).
· Fiskaltzarekiko komunikazioa GFAren bidez egiten dela zehaztea, hark egoitza baliabideetara egin ditzakeen bisitez gain.
9. KUDEAKETA ORGANOEN FUNTZIONAMENDUA / FUNCIONAMIENTO DE LOS ÓRGANOS DE GESTIÓN.
· Egiten diren koordinazio bilerak zehaztea (bertaratutakoak, aldizkakotasuna, landutako gaiak).
10. DOKUMENTAZIOAREN KUDEAKETA, MANTENTZEA ETA HORRETARAKO SARBIDEA / GESTIÓN, MANTENIMIENTO Y ACCESO A LA DOCUMENTACIÓN.
· Konfidentzialtasuna, dokumentazioaren kudeaketa eta datu pertsonalak.

